Regeringen lægger i sit finanslovsforslag på til at fratage selvmordslinjen Livslinien en bevilling på fire millioner kroner, som skal bruges til at holde den åben om natten.

Det får nu Livsliniens stifter og bestyrelsesformand, Morten Thomsen, til at gå af i protest.

- Det er ikke nogen nem beslutning. Det her er mit livsværk. Men jeg kan simpelthen ikke stå inde for den her forkerte og fatale beslutning, siger han til TV 2.

Han stiftede Livslinien i 1994 - to år efter selv at have forsøgt selvmord. Og han er ikke i tvivl om, hvad besparelserne kommer til at betyde.

- Der vil være nogen, der ikke kan kæmpe igennem natten, fordi der ikke er nogen steder at gå hen, siger Morten Thomsen.

Taget tre år at blive klar til

Han fortæller, at det har taget tre år at geare Livslinjen til at holde natteåbent. Der skulle findes 240 frivillige, men det kan nu alt sammen have været spildt arbejde.

- Min drivende motivation er at gøre en forskel. Jeg kan ikke stå inde for at gå tilbage til at lukke klokken 23, når jeg ved, hvad der sker om natten, siger Morten Thomsen.

- Det er mig en gåde, at man ikke vil understøtte det vigtige og unikke frivillige arbejde.

- Kan ikke se politisk system i øjnene

Sundhedsminister Sophie Løhde (V) opfordrer i Politiken Livslinien til at forsøge at lukke hullet med fondsmidler. Men fordi Morten Thomsen er udpeget fra politisk side til at lede linjen, bliver den kamp uden ham i spidsen.

- Jeg udtaler mig på vegne af regeringen, så når de laver en politik, jeg ikke kan stå inde for, er jeg jo sat skakmat. Jeg kan ikke repræsentere et politisk system, jeg ikke kan se i øjnene, siger han.

Livslinjen forventer, at omkring 5000 personer ville ringe til linjen om natten næste år.